**Pályázat ELTE TTK HÖK kommunikációs biztosi tisztségre**

**Bemutatkozás**

Fáki Annának hívnak, 1993-ban születtem Budapesten. Középiskolai tanulmányaimat a szigetszentmiklósi Batthyány Kázmér Gimnáziumban végeztem és ott is érettségiztem 2012-ben. Ekkor nyertem felvételt az ELTE TTK Matematika alapszakára. Már az első évben is érdeklődtem a közéleti tevékenységek iránt, ami abban nyilvánult meg, hogy segítettem a Logikai Sátor megszervezésében valamint jelenleg is aktívan részt a veszek GyógyMatek GT szervezésében. A HÖK által szervezett Önképző hétvégén és Bevonó táborban is nagy örömmel vettem részt, ahol sok hasznos információval gazdagodtam.

**Motiváció**

Az Önkormányzat munkájában nagyon fontos a hallgatók elérése, úgy érzem, ebben megfelelően tudnám segíteni az eredményes érdekképviseletet, és a hallgatók hatékony kiszolgálását. Célom, hogy minden fontos információ elérhető legyen a Kar polgárai számára, ezáltal a HÖK megítélése is javuljon. Úgy gondolom, ennek a feladatkörnek a sikeres ellátásának a kulcsa, a folyamatos elérhetőség, és a gyors reagálás, az üzenetek mielőbbi átdolgozása, közzététele. Így a legtöbb esetben elsőként a TTK HÖK kommunikációs felületeiről értesülhetnek a hallgatók az aktualitásokról.

**Tervek**

Fontos célom a hallgatókkal történő aktív és folyamatos kapcsolattartás. Mind az őket érintő információk közzététele, mind a beérkező vélemények, észrevételek, kérdések fogadása fontos szempont.

**Infolevél**

A TTK-Info az egyik legfontosabb kommunikációs csatornánk a hallgatók fele. Az infolevélben lehetőleg a hivatalos, és mindenki számára fontos információkat szeretném közölni, nem feltétlenül rendszeres kiküldéssel. Az eddigi szokásoknak megfelelően rendelkezésünkre álló híreknek megfelelően kerülnének kiküldése a hírlevelek.

**Honlap**

Az Önkormányzat honlapja azon túl, hogy a hallgatókat érintő hírek megjelenésre kerülnek, számos további lehetőséget ad. Ilyen például a különböző kérdésekben történő anonim, bárki számára elérhető szavazás lehetősége bizonyos kérdésekben. Emellett a sokat hangoztatott transzparens működés kommunikációja is jellemzően a honlapon történik, munkámmal ezt kívánom a lehető legjobban kiszolgálni.

**Facebook oldal**

Talán a Facebook az a felület, ahol a leggyorsabban elérhetjük a hallgatókat, itt mindennemű tartalom közlésre kerülhet. A Facebook oldalra érkező kérdések mielőbbi megválaszolására is szeretnék nagy hangsúlyt fektetni. Ezt sok esetben a tanulmányi és szociális elnökhelyettesnek célszerű megtenni, a pontos és teljes válaszok érdekében, de a rendszer működésére nagy figyelmet szentelek megválasztásom esetén.

**Plakátoló felületek karbantartása, plakátolási szabályzat**

A plakátoló felületek rendszeres karbantartása, mint rutinfeladat is a terveim közt szerepel. A tematikus faliújságokkal kapcsolatban szeretnék az illetékes tisztségviselőkkel beszélni, az esetleges átstruktúrálásokról, hátha szükségesek. Érdemesnek tartom megfontolni, egy “aktuálisok” faliújság kialakítását, ahova -ahogy a neve is mutatja-, az aktuális hirdetmények kerülnének, vegyes tematikával.

**Hirdetési kötelezettségek hatékony ellátása**

Sokszor érkeznek kívülről különböző hirdetmények, amelyeket terjesztenünk kell a hallgatók körében, bizonyos külső megkeresésekre. Ezeknél is, és más, nem feltétlenül belső keletkezésű anyagok esetében is fontosnak tartom, hogy mind honlapon mind évfolyamlistákon hasonlóan jó minőségű anyag kerüljön kihelyezésre. Szükség esetén az ilyen típusú hirdetmények újraszövegezését központilag végezném el.

**Általános gondolatok**

A fent felsoroltak mellett folyamatosan a TTK HÖK kommunikációjának fejlesztésén fogok dolgozni.

Hatékony munkakapcsolatot kívánok fenntartani a Nyúz szerkesztőségével.

A kommunikációs csoportba történő tag-toborzás, a munka elindítása és koordinálása is fontos feladat. Célom, hogy minden szakterületről legyen tagja a kommunikációs csoportnak.

A korábbiakban aktív kezdeményezéseket, mint a TTK HÖK Twitter, és a TTK HÖK Wikipedia szócikk befejezését fogom szorgalmazni az elődeimmel egyeztetve.

Köszönöm, hogy elolvastad a pályázatomat, bármilyen kérdéssel fordulj hozzám bizalommal.

Budapest, 2013. július 4.

Fáki Anna

faki.anna@ttkhok.elte.hu